CELEX: 32013D0413(01)
Language: et
Date: 2013-04-11 00:00:00
Title: Komisjoni otsus, 11. aprill 2013 , millega moodustatakse eksperdirühm, kes aitab ELi sisejulgeoleku kaitse eesmärgil töötada välja meetmeid tulirelvade salakaubaveo vastu ( „tulirelvade eksperdirühm” )

13.4.2013   
            
            
               ET
            
            
               Euroopa Liidu Teataja
            
            
               C 107/4
            
         KOMISJONI OTSUS,
   11. aprill 2013,
   millega moodustatakse eksperdirühm, kes aitab ELi sisejulgeoleku kaitse eesmärgil töötada välja meetmeid tulirelvade salakaubaveo vastu („tulirelvade eksperdirühm”)
   2013/C 107/05
   EUROOPA KOMISJON,
   võttes arvesse Euroopa Liidu toimimise lepingut
   ning arvestades järgmist:
   
               (1)
            
            
               Euroopa Liidu sisejulgeolekupoliitika on möödunud aastate jooksul edasi arenenud. Lissaboni lepingu (1) sisejulgeolekualaste sätete alusel on olnud võimalik töötada välja sisejulgeoleku strateegia, mille eesmärk on võtta kooskõlastatud meetmeid ühiste julgeolekuprobleemidega tegelemiseks.
            
         
               (2)
            
            
               Stockholmi programmis – avatud ja turvaline Euroopa kodanike teenistuses ja nende kaitsel (2) – nimetatakse tulirelvade salakaubavedu ühena ELi sisejulgeolekule avalduvatest ohtudest.
            
         
               (3)
            
            
               Selleks et tagada komisjoni suutlikkus kasutada asjatundjate teadmisi tulirelvade salakaubaveo, sellega seotud julgeolekuohtude arengu ja pädevate asutuste muutuvate nõudmistega seotud küsimustes, on tarvis moodustada kõnealuse valdkonna eksperdirühm ning määrata kindlaks selle struktuur ja ülesanded.
            
         
               (4)
            
            
               Eksperdirühm peaks aitama välja töötada ja levitada juhiseid tulirelvade salakaubaveo vastase võitluse valdkonna parima tava kohta ning hinnata nende juhiste tõhusust.
            
         
               (5)
            
            
               Eksperdirühma peaksid kuuluma sisejulgeoleku valdkonna eksperdid, sealhulgas tulirelvade tootjad ja teadlased, ning muud isikud, kes pakuvad komisjoni arvates väärtuslikke teadmisi, mis võivad aidata komisjonil koostada õigusaktide ettepanekuid ja teha poliitikaalgatusi tulirelvade salakaubaveo vastaste meetmete täiustamiseks ja seega ELi sisejulgeoleku kaitsmiseks.
            
         
               (6)
            
            
               Eksperdirühma liikmete jaoks tuleks kehtestada teabe avalikustamise eeskirjad.
            
         
               (7)
            
            
               Isikuandmeid tuleks töödelda vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (3).
            
         
               (8)
            
            
               Käesoleva otsuse kohaldamisajaks on otstarbekas määrata viis aastat. Komisjon kaalub sobival ajal, kas seda aega on tarvis pikendada,
            
         ON TEINUD JÄRGMISE OTSUSE:
   Artikkel 1
   Reguleerimisese
   Moodustatakse eksperdirühm, kes aitab ELi sisejulgeoleku kaitse eesmärgil töötada välja meetmeid tulirelvade salakaubaveo vastu (edaspidi „eksperdirühm”).
   Artikkel 2
   Ülesanded
   1.   Eksperdirühm:
   
               a)
            
            
               toimib tulirelvade salakaubaveo vastase võitluse olemasolevate ja tulevaste meetmete alase dialoogi ning kogemuste vahetamise foorumina ning pakub võimalust jagada kogemusi ja parimat tava tulirelvade salakaubaveoga seotud küsimustes, et aidata komisjonil töötada välja õigusaktide ettepanekuid ja poliitikaalgatusi kõnealuse kuriteoliigi vastaste meetmete täiustamiseks;
            
         
               b)
            
            
               vahetab teavet muutuste kohta tulirelvadega seotud tehnoloogias ja liikmesriikide pädevate sisejulgeolekuasutuste õiguslikes nõuetes, mis on asjakohased relvade salakaubaveo valdkonna ELi õigusaktide ja rahvusvaheliste konventsioonide asjaomaste sätete kohaldamise seisukohast;
            
         
               c)
            
            
               jälgib tulirelvade salakaubaveo vastase võitluse poliitika arengut ja tuvastab raskused, mis on pädevatel õiguskaitseasutustel kas riiklikul või piiriülesel tasandil tekkinud seoses ELi õigusaktide ja rahvusvaheliste konventsioonide asjaomaste sätete rakendamisega;
            
         
               d)
            
            
               selgitab välja tulirelvade salakaubaveo vastase võitluse parima tava.
            
         2.   Eksperdirühma tegevus ei mõjuta direktiiviga 91/477/EMÜ (mida on muudetud direktiiviga 2008/51/EÜ) moodustatud riiklike tulirelvaekspertide kontaktrühma tegevust; kontaktrühma ainus ülesanne on arutada kõnealuste direktiividega hõlmatud küsimusi tsiviilkasutuseks mõeldud tulirelvadega seadusliku kauplemise valdkonnas.
   Artikkel 3
   Konsulteerimine
   Komisjon võib eksperdirühmaga konsulteerida tulirelvade salakaubaveo valdkonna küsimustes, mis seonduvad raskete kuritegude tõkestamise, uurimise, avastamise ja nende eest süüdistuse esitamisega.
   Artikkel 4
   Liikmed ja nende ametisse nimetamine
   1.   Eksperdirühma liikmed on
   
               a)
            
            
               liikmesriikide õiguskaitseasutused (kuni üheksa liiget);
            
         
               b)
            
            
               ülikoolide, uurimisinstituutide ja valitsusväliste organisatsioonide eksperdid (kuni kolm liiget);
            
         
               c)
            
            
               Euroopa tulirelvatootjate ühendused (kuni kaks liiget);
            
         
               d)
            
            
               Euroopa Politseiamet (üks liige).
            
         2.   Lõike 1 punktides a ja d osutatud liikmesriikide asutused ja Euroopa Politseiamet nimetavad oma esindajad. Lõike 1 punktis b osutatud liikmed nimetab isikuliselt siseasjade peadirektoraadi peadirektor pärast eksperdirühma liikmete leidmiseks mõeldud avatud kandideerimiskutse avaldamist. Lõike 1 punktis c osutatud liikmed nimetab siseasjade peadirektoraadi peadirektor pärast avatud kandideerimiskutse avaldamist. Eksperdirühma liikmed nimetatakse ametisse viieks aastaks. Nad jäävad ametisse kuni oma asendamiseni või kuni oma ametiaja lõpuni. Liikmete ametiaega võib pikendada.
   Iga lõike 1 punktides b ja c osutatud liikme kohta võib ette näha ühe asendusliikme. Asendusliikmed nimetatakse ametisse samade tingimuste alusel nagu liikmed; nad asendavad automaatselt iga liiget, kes puudub või ei saa rühma töös osaleda. Kui liige ja tema asendusliige puuduvad või ei saa eksperdirühma töös osaleda, võivad liikmed rühma eesistuja nõusolekul nimetada eksperdid, kes neid rühma koosolekutel esindavad.
   3.   Liikmed, kes ei suuda enam eksperdirühma aruteludele tõhusalt kaasa aidata, kes astuvad tagasi või kes ei täida aluslepingu artiklis 339 sätestatud tingimusi, võidakse ülejäänud ametiajaks asendada.
   4.   Isikuliselt ametisse nimetatud liikmed tegutsevad sõltumatult ja avalikes huvides.
   5.   Eksperdirühma liikmete nimed avaldatakse komisjoni eksperdirühmade ja muude sarnaste üksuste registris (edaspidi „register”).
   6.   Isikuandmeid kogutakse, töödeldakse ja avaldatakse vastavalt määrusele (EÜ) nr 45/2001.
   Artikkel 5
   Töökord
   1.   Eksperdirühma eesistuja on komisjoni esindaja.
   2.   Kokkuleppel komisjoni talitustega võib eksperdirühm moodustada allrühmi, kes tegelevad konkreetsete küsimustega eksperdirühma kindlaksmääratud volituste alusel. Kui allrühma ülesanded on täidetud, saadetakse see laiali.
   Komisjoni esindaja võib kutsuda eksperdirühma või selle allrühma töös ajutiselt osalema väliseksperte, sealhulgas Euroopa välisteenistuse esindajaid, kes on pädevad mõnes konkreetses päevakorraküsimuses.
   3.   Eksperdirühma liikmed ja nende esindajad ning kutsutud eksperdid ja vaatlejad järgivad aluslepingutes ja nende rakenduseeskirjades sätestatud ametisaladuse hoidmise kohustust, samuti komisjoni otsuse 2001/844/EÜ (4) lisas sätestatud komisjoni turvaeeskirju seoses ELi salastatud teabe kaitsmisega. Kõnealuste nõuete rikkumise korral võib komisjon võtta kõik asjakohased meetmed.
   4.   Eksperdirühma ja selle allrühmade koosolekud peetakse komisjoni ruumides. Komisjon tagab sekretariaaditeenuste osutamise. Eksperdirühma või selle allrühmade koosolekutel võivad osaleda komisjoni ametnikud, kes tunnevad rühma tegevuse vastu huvi.
   5.   Eksperdirühm kinnitab oma töökorra komisjoni poolt vastu võetud töökorra standardeeskirjade alusel.
   Rühma eesistuja hoiab Euroopa välisteenistust rühma tööga kursis.
   6.   Komisjon teeb kõik asjaomased dokumendid (näiteks päevakorrad, protokollid ja osalejate esildised) kättesaadavaks kas komisjoni eksperdirühmade ja muude sarnaste üksuste registris või eraldi veebisaidil, mille link avaldatakse registris. Korrapärasest avaldamisest tuleks teha erandeid juhul, kui dokumendi avalikustamine kahjustaks määruse (EÜ) nr 1049/2001 artiklis 4 määratletud avaliku või erahuvi kaitset.
   Artikkel 6
   Koosolekute kulud
   1.   Eksperdirühmas osalejatele ei maksta osutatavate teenuste eest tasu.
   2.   Komisjon hüvitab komisjonis kehtiva korra kohaselt osalejate sõidu- ja elamiskulud, mis tekivad neil seoses rühma tegevuses osalemisega.
   3.   Sõidu- ja elamiskulud hüvitatakse nende summade piires, mis on iga-aastase vahendite eraldamise korra kohaselt selleks otstarbeks eraldatud.
   Artikkel 7
   Kohaldamisaeg
   Otsust kohaldatakse viis aastat alates selle vastuvõtmisest.
   
      Brüssel, 11. aprill 2013
      
         
            Komisjoni nimel
         
         
            komisjoni liige
         
         Cecilia MALMSTRÖM
      
   
   
      (1)  ELT C 115, 9.5.2008.
   
      (2)  ELT C 115, 4.5.2010.
   
      (3)  EÜT L 8, 12.1.2001, lk 1.
   
      (4)  EÜT L 317, 3.12.2001, lk 1.